**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL TURTO PILIES G. 2A, KLAIPĖDOJE, PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perduoti Klaipėdos kūno kultūros ir rekreacijos centrui (toliau – Rekreacijos centras) valdyti, naudoti ir disponuoti patikėjimo teise pastatą Pilies g. 2A, Klaipėdoje, ir jame esantį ilgalaikį materialųjį turtą įstaigos nuostatuose numatytai veiklai vykdyti.

**2. Projekto rengimo priežastys ir kuo remiantis parengtas sprendimo projektas.**

Pastatas – sporto salė Pilies g. 2A, Klaipėdoje, nuosavybės teise priklauso Klaipėdos miesto savivaldybei. Pagrindinė šio pastato naudojimo paskirtis yra sporto. Šiame pastate yra ilgalaikis materialusis turtas, kuris yra būtinas tinkamam šio pastato eksploatavimui.

Klaipėdos miesto savivaldybės administracija gavo Rekreacijos centro raštą, dėl pastato Pilies g. 2A, Klaipėdoje, panaudojimo. Įstaiga nurodė, kad pastate Pilies g. 2A esanti sporto salė gali būti panaudota tinklinio ir krepšinio sporto šakų treniruotėms vykdyti. Taip pat sporto salė galėtų būti nuomojama lauko teniso, tinklinio, krepšinio užsiėmimams vykdyti.

Pertvarkius 2 ir 4 aukšto patalpas, būtų galima įrengti nedideles sporto sales: sportinės, meninės, aerobinės gimnastikos treniruočių proceso organizavimui. Kitas patalpas būtų galima pritaikyti šaškių, šachmatų, sportinio orientavimosi ir kitų sporto šakų klubų reikmėms.

Rūsio patalpose galima įrengti šaudyklą (lankiniam ir kulkiniam šaudymui), tačiau šiam tikslui būtinos didelės investicijos, nes rūsyje nėra hidroizoliacijos, neveikia drenažo sistema, nuolat kaupiasi vanduo.

Rekreacijos centras patikėjimo teise valdo dalį Klaipėdos mieste esančių ir savivaldybei priklausančių sporto bazių: sporto rūmų pastatai Taikos pr. 61 ir Dariaus ir Girėno g. 10, pastatai Smiltynės g. 13, 13A, Klaipėdoje.

Sporto ir kūno kultūros skyrius 2012-12-03 rašte Nr. VS-5753 nurodė, kad Klaipėdos miesto savivaldybės tarybos kolegija pritarė sporto pertvarkos metmenims, kuriuose numatoma, kad daugumą savivaldybei priklausančių sporto bazių administruos ir prižiūrės reorganizuotas Klaipėdos kūno kultūros ir rekreacijos centras. Dėl šios priežasties tikslinga pastatą Pilies g. 2A perduoti valdyti, naudoti ir disponuoti patikėjimo teise Rekreacijos centrui.

**3. Kokių rezultatų laukiama.**

Klaipėdos miesto savivaldybės biudžetinei įstaigai valdyti patikėjimo teise bus perduotas savivaldybei priklausantis turtas, kuris užtikrins tinkamą įstaigos veiklą.

**4. Sprendimo projekto rengimo metu gauti specialistų vertinimai.**

Sporto ir kūno kultūros skyriaus 2012-12-03 raštas Nr. VS-5753

**5. Lėšų poreikis sprendimo įgyvendinimui.**

Pastato eksploatavimo išlaidos metams, sudarytų apie 100 000 Lt. Galimos pajamos iš sporto salės nuomos lauko teniso treniruotėms, tinklinio ir krepšinio klubams sudarytų apie 30000 Lt per metus.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – savivaldybei biudžetinei įstaigai perduodamas turtas, kuris užtikrins tinkamą įstaigos veiklą.

Teikiame svarstyti šį sprendimo projektą.

Turto skyriaus vedėja Genovaitė Paulikienė